UCharles Taylor Utholakala Elemacala Awadala Empini YeSierra Leon
Umthethwandaba weSpecial Court for Sierra Leon ufumane uTaylor elecala ngoLwesine njalo ukhangelelwe ukugwetshwa mhlaka 30 ngoNkwenkwezi
Idale leSpecial Court for Sierra Leon ngoLwesine lithole owake waba nguMongameli weLiberia, uCharles Taylor elamacala awadala empini yeSierra Leon kubo1990, agoqela ukubulala inkulungwane zabantu kulelolizwe. Lelidale labunjwa nguhulumende weleSierra Leon encediswa ngumanyano weUnited Nations ngomnyaka ka2002 kulandela ukwetheswa kukaTaylor labasekeli bakhe icala lokuthengisela abahlamuki beRevolutionary United Front izikhali zokulwisana lohulumende walelolizwe. Abahlamuki laba babehlawula ngamadayimana. UTaylor uba ngumkhokheli wakuqala obotshwe esesikhundleni ukutholwa elecala ngumthethwandaba obunjwe yiUnited Nations, owokuqala kunguKarl Doenitz wakweleGermany. UTaylor uyalilandula lelicala njalo uvunyelwe ukuphikisa isinqumo lesi. Uzagwetshwa mhlaka 30 ngenyanga ezayo. Idale leSpecial Court for Sierra Leon belithonisa udaba lukaTaylor lisemthethwandaba weInternational Criminal Court, eNetherlands. Abanye abakhokheli kumbe abake baba ngabakhokheli abamelele ukuthoniswa eICC bagoqela uMnu Laurent Gbagbo weleIvory Coast. UMnu Omar Al-Bashir weleSudan laye uyadingwa yilumthethwandaba. Ingcwethi ecubungula ezombusazwe uMnu Effie Dlela Ncube uthi ukutholakala kukaTaylor elecala yinto enhle kakhulu.